Joe Biden, forseti Bandaríkjanna, brýnir fyrir landsmönnum að láta bólusetja sig. Ný reglugerð hefur tekið gildi sem skyldar starfsmenn stærri fyrirtækja til að láta bólusetja sig eða fara vikulega í skimun.
Biden hefur áhyggjur af stöðunni á faraldrinum í Bandaríkjunum. Á hverjum degi greinast 150 þúsund manns með veiruna og 1500 manns deyja. 653 þúsund hafa orðið veirunni að bráð í Bandaríkjunum og þeim á eftir að fjölga því rúmlega 100 þúsund liggja á sjúkrahúsum með COVID-19. Reglugerðin nær til um 100 milljóna manna. "Þetta snýst ekki um frelsi eða persónulegt val þetta snýst um að verja sjálfan þig og þá sem eru í kringum þig," sagði forsetinn þegar reglugerðin var kynnt. Biden beinir því til bandarísku vinnumálastofnunarinnar að skylda öll fyrirtæki sem eru með 100 manns eða fleiri í vinnu til að láta bólusetja starfsfólk sitt eða senda það reglulega í skimum. Þá verða meiri kröfur gerðar til milljóna ríkisstarfsmanna um að þeir láti bólusetja sig. Þannig vonast forsetinn eftir að einkafyrirtæki fylgi í kjölfarið. Þegar skólar byrjuðu í haust þurftu margir, bæði kennarar og nemendur, að fara í sóttkví. Í nokkrum ríkjum bönnuðu ríkissstjórar grímunotkun að viðlagri sekt. Í einhverjum ríkjum var launum þeirra kennara sem báru grímur haldið eftir. Biden segist ætla að skila þessu fólki launum sínum. Sjúkrahús í mörgum ríkjum eru yfirfull og ástandið víða slæmt. Til að hvetja þá sem enn hafa ekki farið í bólusetningu verða 25 milljón próf send til heilsugæslustöðva og þangað geta óbólusettir leitað án þess að greiða fyrir. Talið er að 80 milljónir séu óbólusettar í Bandaríkjunum. "Eftir hverju eru þið að bíða. Gerið það rétta, hlustið á þá óbólusettu sem liggja á sjúkrahúsum og bíða dauðans", sagði forsetinn í ávarpi í gærkvöldi.
Joe Biden Bandaríkjaforseti skyldar ríkisstarfsmenn til að láta bólusetja sig við kórónuveirunni. Áttatíu milljónir eru óbólusettar í Bandaríkjunum.